Oficiālais Vēstnesis 320 E , 15/12/2005 Lpp. 0276 - 0279



P6_TA(2005)0080 Baltkrievija Eiropas Parlamenta rezolūcija par Baltkrieviju Eiropas Parlaments, - ņemot vērā tā iepriekšējās rezolūcijas par stāvokli Baltkrievijā, jo īpaši 2004. gada 16. septembra [1] un 2004. gada 28. oktobra rezolūcijas pēc parlamenta vēlēšanām un 2004. gada 17. oktobra [2] referenduma Baltkrievijā, - ņemot vērā atzinumu Nr. 314/2004, kas ir pieņemts 2004. gada 8. un 9. oktobrī notikušajā Eiropas Padomes Venēcijas Komisijas 60. plenārsesijā, par 2004. gada 17. oktobra referendumu Baltkrievijā; - ņemot vērā EDSO Parlamentārās asamblejas Starptautiskās vēlēšanu novērošanas misijas 2004. gada 9. decembra gala slēdzienus, - ņemot vērā Eiropas Padomes Parlamentārās asamblejas rezolūcijas par situāciju Baltkrievijā un jo īpaši tās 2004. gada 28. aprīļa rezolūciju Nr.1372(2004) par preses vajāšanu Baltkrievijas Republikā, - ņemot vērā EDSO Minskas biroja vadītāja pausto deklarāciju 2004. gada septembrī par divu Baltkrievijas opozīcijas pārstāvju ieslodzīšanu cietumā, kas ir apsūdzēti par Baltkrievijas prezidenta apmelošanu, - jo īpaši ņemot vērā "ES rīcības plānu demokrātijas veicināšanai Baltkrievijā", ko 2005. gada 23. februārī ir pieņēmusi Parlamenta Delegācija attiecībām ar Baltkrieviju, - ņemot vērā it īpaši Parlamenta 2003. gada 11. februāra rezolūciju par Eiropas Savienības un Baltkrievijas attiecībām — ceļā uz turpmākām partnerattiecībām [3], - ņemot vērā, ka tā Saharova balvu uzskatu brīvības jomā, kuru 2004. gada decembrī piešķīra Baltkrievijas Žurnālistu Savienībai, - ņemot vērā Komisijas 2004. gada 12. maija paziņojumu par Eiropas Savienības kaimiņattiecību politiku (KOM(2004)0373), - ņemot vērā ANO Cilvēktiesību komitejas 2004. gada 15. aprīlī pieņemto rezolūciju par stāvokli cilvēktiesību jomā Baltkrievijā, - ņemot vērā Starptautisko paktu par civilajām un politiskajām tiesībām un jo īpaši šā pakta 19. un 21. pantu, kas garantē tiesības uz vārda brīvību un nevardarbīgu sapulcēšanos, - ņemot vērā ES 2004. gada 2. jūlijā pret Baltkrievijas oficiālajiem pārstāvjiem pieņemtās sankcijas, kas bija atbilde uz Baltkrievijas trīs opozīcijas līderu un viena žurnālista pazušanu, - ņemot vērā Reglamenta 115. panta 5. punktu, A. tā kā parlamentārā Troika ir secinājusi, ka ne parlamenta ne prezidenta vēlēšanas 2000. un 2001. gada nav notikušas brīvi un taisnīgi un ka pret politisko opozīciju, neatkarīgajiem plašsaziņas līdzekļiem un vēlēšanu novērošanas organizācijām valdība bija īstenojusi patvarīgas darbības, tādējādi ievērojami ignorējot demokrātijas pamatprincipus; B. tā kā situācija Baltkrievijā nekādā gadījumā nav uzlabojusies, bet gan turpina pasliktināties tā, ka cilvēktiesības un mazākumtautību tiesības tiek pārkāptas visrupjākajā veidā, pārstāvju palātai nav nekādu likumdošanas pilnvaru un ekonomikas dzīvi regulē prezidents; tā kā šie pārkāpumi aptver demokrātiskās opozīcijas apcietināšanu un citus represiju veidus, politisko partiju reģistrācijas anulēšanu īsi pirms vēlēšanām, opozīcijas kandidātu iebaidīšanu un intrigas pret viņiem un aizliegumu opozīcijas partiju pārstāvjiem atrasties vēlēšanu iecirkņos; C. tā kā ES jau vairākkārt ir nosodījusi svarīgu opozīcijas līderu apcietināšanu, ko ir izdarījusi Lukašenko valdība un tā kā nav panākumu nenoskaidroto gadījumu izmeklēšanā attiecībā uz vairākām pazudušām personām; D. tā kā bijušais ārējo ekonomisko attiecību ministrs un bijušais vēstnieks, kā arī kandidāts prezidenta vēlēšanām Mihails Mariničs 2001. gada vidū ir notiesāts uz pieciem gadiem brīvības atņemšanas, kas 2005. gada 18. februārī ir samazināta līdz trim gadiem un sešiem mēnešiem; E. tā kā iepriekšējo piecu gadu laikā vairākas politiskās partijas un vairāk nekā piecdesmit dažāda līmeņa un atšķirīgas politiskās ievirzes demokrātiskas nevalstiskās organizācijas, 25 neatkarīgie plašsaziņas līdzekļi un dažādas izglītības organizācijas ir slēgtas "tehnisku iemeslu dēļ", bet ir skaidrs, ka šīs organizācijas viennozīmīgi visos gadījumos tika sodītas par prezidenta un viņa īstenotās politikas kritizēšanu; F. tā kā Baltkrievijā vēl arvien ir vērojama aizturēšana politisku motīvu dēļ un uzsākti tiesas procesi pret demokrātiskās kustības aktīvistiem un neatkarīgajiem žurnālistiem, kā arī notiek ārvalstnieku deportēšana; tā kā 2004. gada septembrī divi Baltkrievijas opozīcijas pārstāvji — Valērijs Ļevoņevkis un Aleksandrs Vasiļjevs par Baltkrievijas prezidenta apmelošanu ir notiesāti ar brīvības atņemšanu uz diviem gadiem; G. tā kā notiekošie uz sīktirgotāju nevardarbīgiem protestiem valdība reaģē ar iebiedēšanu un šo streiku iniciatori ir aizturēti un sodīti ar naudas sodiem; H. tā kā Eiropas Padomes Parlamentārā asambleja tās 2004. gada 28. maija rezolūcijā ir konstatējusi pierādījumus vadošo valsts varas pārstāvju līdzdalībai opozīcijas līderu nolaupīšanā un iespējamā nonāvēšanā 1999. gadā un tā kā 2004. gada maijā Eiropas Padome ir noraidījusi Baltkrievijas pieteikumu par tās īpašā statusa pagarinājumu Eiropas Padomē, kuru noteica 1997. gadā, kad prezidents Lukašenko atlaida parlamentu; I. paužot ārkārtējas bažas par Baltkrievijas varas iestāžu lēmumu atņemt augstskolas licenci starptautiski atzītajai Minskas Eiropas Humanitārajai universitātei, kura bija ievērības cienīgs mācību un pētniecības brīvības un patiesu Eiropas vērtību iemiesojuma mācību un pētniecības programmās paraugs, kas ir radījis postošas sekas simtiem studentu un pasniedzēju akadēmiskajai nākotnei; J. tā kā 2004. gada aprīlī ANO Cilvēktiesību komiteja kritizēja Baltkrieviju, jo nemitīgi tika saņemti ziņojumi par patvaļīgu to personu aizturēšanu un apcietināšanu par viņu iesaistīšanos nevalstiskās organizācijās, opozīcijas partijās, kuras iesaistās demokrātiskos pasākumos; 1. stingri nosoda pret Baltkrievijas Republikas prezidentu vai Baltkrievijas valdību kritiski noskaņoto žurnālistu, redaktoru un masu saziņas līdzekļu izplatīšanas vietu darbinieku mocīšanas un iebaidīšanas politiku, ko sistemātiski un arvien lielākā mērā piekopj valsts ierēdņi, it īpaši Informātikas ministrijā; tādā pat mērā nosoda tos neizvēlīgos uzbrukumus opozīcijas pārstāvjiem, cilvēktiesību aktīvistiem un visiem cilvēkiem, kuri mēģina brīvi paust savu kritisko viedokli par prezidentu un režīmu, kas izpaužas kā patvaļīgi aresti, slikta izturēšanās pret apcietinātajiem, cilvēku pazušana, vajāšana politisku uzskatu dēļ un cita veida represijas pretrunā demokrātijas un tiesiskuma pamatprincipiem; 2. uzskata ka M.Mariniča tiesas process notiek politisku iemeslu dēļ un ka notiesāšana bija politiski motivēts tiesiskās sistēmas principu pārkāpums, kas vēl viens pierādījums tiesiskās neatkarības trūkumam Baltkrievijā, un liecina vispārēju necieņu pret tiesiskumu un valstī valdošo politisku represiju atmosfēru; 3. aicina Baltkrievijas varasiestādes nekavējoties un bez jebkādiem nosacījumiem atbrīvot Mihailu Mariniču; 4. aicina Baltkrievijas varasiestādes nekavējoties atbrīvot Valēriju Levoneski, Aleksandru Vasiļjevu un visus pārējos apcietinātos režīma politisko oponentus; 5. atkārtoti aicina nekavējoties atbrīvot medicīnas akadēmijas, kas specializējas kodolmedicīnā, profesoru Bandaževski, kuram 2001. gada 18. jūnijā piesprieda 8 gadu apcietinājumu par atklāti pausto valsts iestāžu kritiku attiecībā ar zinātniskajiem pētījumiem saistībā ar Černobiļas kodolreaktora katastrofu 1986. gadā; 6. aicina sākt neatkarīgu izmeklēšanu ar neitrālu novērotāju piedalīšanos par bijušā iekšlietu ministra Jurija Zaharenko, bijušā Baltkrievijas parlamenta priekšsēdētāja vietnieka Viktora Gončara, uzņēmēja Anatolija Krasovska un Krievijas televīzijas kanāla ORT kinooperatora Dmitrija Zavadska pazušanu; 7. aicina Baltkrievijas varasiestādes ļaut mazo veikalu īpašniekiem paust savu protestu miermīlīgā veidā un atbrīvot no apcietinājuma šādu protesta pasākumu organizētājus un vadītājus; 8. uzskata prezidenta Lukašenko ar referenduma palīdzību veikto prezidenta pilnvaru termiņa pagarināšanu par vēl vienu apliecinājumu Lukašenko piekoptajam autoritārismam, vadot valsti; 9. norāda, ka Baltkrievija ir vienīgā valsts Eiropā, kurai daudzo cilvēktiesību pārkāpumu dēļ nav līgumattiecību ar ES, un aicina Padomi nosodīt pašreizējo Baltkrievijas režīmu kā diktatūru un prezidentu Lukašenko kā diktatoru; 10. aicina Padomi un dalībvalstu valdības noteikt un iesaldēt prezidenta Lukašenko un citu augstāko šī režīma dalībnieku, kas nodrošina diktatūras pastāvēšanu, personīgos aktīvus; 11. aicina Padomi un dalībvalstu valdības pievienot nākamos vārdus to personu sarakstam, kam liegts saņemt vīzas, Baltkrievijas varasiestāžu pārstāvjus, lai liegtu viņiem iespēju nokļūt ES dalībvalstu teritorijā; 12. norāda, ka uz Lukašenko režīma upuriem attiecas atbilstīgie ANO Konvencijas par bēgļu statusu, ko attiecina uz politiskajiem bēgļiem, un Eiropas Savienības nolīgumu par patvēruma piešķiršanu noteikumi; 13. aicina Baltkrievijas varasiestādes nodrošināt, ka policijas un drošības dienestu darbība notiek atbilstīgi saistībām, ko Baltkrievija uzņēmusies, parakstot paktu par civilajām un politiskajām tiesībām; 14. aicina Baltkrievijas varasiestādes nekavējoties pārtraukt izdarīt spiedienu uz visām valsts mācību iestādēm un ievērot akadēmiskās brīvības, mācību procesa autonomijas un iecietības izglītības jomā principu; 15. aicina izveidot speciālu izglītības stipendiju programmu, kura būtu paredzēta tieši tiem Eiropas Humanitāro zinātņu universitātes (EHU studentiem Minskā, kuri vēlētos studēt Eiropas Savienībā, kā arī paredzēt finansu atbalstu akadēmiskajām iestādēm, kuras ir gatavas uzņemt šos studentus un aicina izstrādāt procedūru ad hoc, kura ļautu ņemt vērā tos kredītpunktus, kurus studenti ieguvuši Eiropas Humanitāro zinātņu fakultātē; 16. uzsver, ka sankciju politika pret Baltkrieviju ir vērta tikai pret šīs valsts varasiestādēm un nekādā veidā neskars Baltkrievijas sabiedrību, kā tas ir ierosināts ES rīcības plānā demokrātijas vecināšanai Baltkrievijā, ko nesen pieņēma Eiropas Parlamenta delegācija attiecībām ar Baltkrieviju; 17. atbalsta pilsoniskās sabiedrības stiprināšanu Baltkrievijā un izsaka gandarījumu par Komisijas lēmumu Baltkrievijā finansēt projektus atbilstīgi Eiropas iniciatīvai demokrātijas un cilvēktiesību veicināšanai (EIDHR); 18. norāda, ka jāveic visi iespējamie diplomātiskie un politiskie pasākumi, lai atgrieztu Baltkrieviju Eiropas valstu saimē, tādējādi ļaujot tai ieņemt nozīmīgu lomu, kāda tai pienākas Eiropas Savienības kaimiņattiecību politikā; 19. vēlreiz uzsver, ka turpmākā ES un Baltkrievijas attiecību attīstība būs atkarīga no valsts virzības pretī demokratizācijai un reformām; 20. mudina Komisiju, Padomi un dalībvalstu valdības izstrādāt rīcības plānu par to, kā turpmāk kopā ar pārejām demokrātiskām valstīm un starptautiskām iestādēm palielināt atbalstu atlikušajiem demokrātiskajiem spēkiem Baltkrievijā un kā efektīvāk palīdzēt tiem Baltkrievijas pilsoniskās sabiedrības pārstāvjiem, kas darbojas ar mērķi īstenot demokrātiskas izmaiņas Baltkrievijā; 21. atbalsta alternatīvu un pieejamu informācijas avotu, piemēram, TV un radio staciju, izveidi Baltkrievijas kaimiņvalstīs (Polijā un/vai Lietuvā) ar mērķi pārvarēt Baltkrievijas izolāciju un sazināt pēc iespējas vairāk cilvēkus; 22. ir sarūgtināts par Komisijas klusēšanu pēc pagājušajā nedēļa notikušas ES un Krievijas trīspusējām sarunām par to, vai tika apspriests cilvēktiesību stāvoklis Baltkrievijā, it īpaši par politiskā režīma pretinieku pazušanu un nežēlīgo vārda brīvības apspriešanu, kas ir jo īpaši nožēlojami, jo bija paredzēts, ka Troika apspriedīs "demokrātijas un cilvēktiesību jautājumus ES un Krievijas kopējās kaimiņvalstīs"; 23. aicina ES iestādes uzstāt, ka cilvēktiesību jautājumiem jāpaliek dienas kārtībā visu turpmāko ES un Krievijas tikšanos laikā, un uzskata, ka jautājums par stāvokli Baltkrievijā ir jāiekļauj visu regulāro ES un Krievijas apspriežu darba kārtībā; 24. aicina Padomi un dalībvalstis veikt neatkarīgu izmeklēšanu par pazušanas gadījumiem Baltkrievijā, kas ir saistīti ar politiku, un nodibināt fondu, lai sniegtu palīdzību pazudušo personu piederīgajiem un citiem režīma upuriem Baltkrievijā; 25. uzdod tā priekšsēdētājam nosūtīt šo rezolūciju Padomei, Komisijai, dalībvalstu valdībām un parlamentiem, Baltkrievijas valdībai un parlamentam, EDSO Parlamentārajai Asamblejai un Eiropas Padomei. [1] Šajā datumā pieņemtie teksti, P6_TA(2004)0011. [2] Šajā datumā pieņemtie teksti, P6_TA(2004)0045. [3] OV C 43 E, 19.2.2004., 60.lpp. --------------------------------------------------